# Llibre de contemplació en Déu

El Llibre de contemplació o Llibre de contemplació en Déu (en llatí: Liber contemplationis) és una de les primeres produccions (1271-1274) i una obra enciclopèdica i mística escrita per Ramon Llull. Ocupa set volums de les Obres Originals de Ramon Llull (ORL) i prop de 1.200 pàgines de tipografia i d'Obres Essencials (OE). Es mostra dividida en diferents seccions on consten capítols filosòfics, científics, autobiogràfics, entre d'altres. La finalitat d'aquest llibre és entregar-se a l'objectiu de Déu i la seva obra, alabar-lo i glorificar-lo. Redactada inicialment en àrab, poc després fou traduïda al català seguit del llatí. Malauradament, cap còpia de l'obra en àrab no es conserva, però sí en català i llatí. El manuscrit més antic que ens ha arribat en català fou copiat a Mallorca el 1280, i es conserva a la Biblioteca Ambrosiana de Milà, mentre que la primera edició impresa és del 1906-14. El còdex més antic que ens ha arribat en llatí és un volum que Llull va donar a la cartoixa de Vauvèrd (París) el 1298 i que ara es conserva a la Biblioteca Nacional de França, mentre que la primera edició impresa és del 1505.

## Estructura i estil

Està dividit en diverses seccions; el contingut dels cinc llibres es basen en les vivències de l'autor, la Bíblia, el cant de la Sibil·la, filosofies gregues i arabigues, l'escolàstica, els Pares de l'Església, la descripció de la realitat natural a través dels sentits externs (vista, oïda, olfacte, gust, tacte) i interns (cogitació, apercebiment, consciència, subtilesa, fervor), etc. El que parla de la Trinitat divina: consta de 365 capítols, un per cada dia de l'any, enllaçat en tres volums, els quals engloben cinc llibres i aquests, quaranta distincions. Cada capítol té trenta paràgrafs numerats, dividits en deu grups. El quart i el cinquè llibre tenen una estructura temàtica menys definida: al quart aborda temes de caràcter filosòfic, com ara necessitat i contingència, sensualitat i intel·lectualitat, fe i raó, o predestinació i lliure albir; al cinquè hi ha quaranta-sis capítols dedicats a l'amor i cinquanta-dos a l'oració, amb intuïcions filosòfiques i projectes relacionats amb el futur desenvolupament de les primeres Arts. La redacció en primera persona fa que l'autor pugui intercalar nombroses referències autobiogràfiques que pertanyen o bé al camp de l'exultació en l'agraïment dels béns rebuts de Déu o bé al de la penitència i el penediment en el record dels pecats de joventut, sobretot del de luxúria. De tota manera cal fer atenció a la insistència de Llull en l'anonimat: quan parla d'ell mateix, ho fa sempre en termes genèrics; amb el pas dels anys s'acceptà la seva imatge pública de «foll d'amor» i de lluitador de l'ideal. En aquest escrit, però, se sent només un «hominitxol pecador». Aquesta tendència a l'automarginació i a l'exultació en una fe vigorosa i d'adquisició recent també es manifesta en la recurrència de les frases exclamatives de lloança de la divinitat; aquestes manifestacions retòriques poden desconcertar el lector contemporani, però estan en la línia de la prosa agustiniana de les Confessions.

## Referències

* ↑ Llull, Ramon. Llibre de contemplació. Barcino, 2005. ISBN 978-84-7226-752-7. Arxivat 2016-04-15 a Wayback Machine.
* ↑ Petit i Torner, Leonci «Ramon Llull, el "Llibre de contemplació en Déu": quin fou el marc teològico-filosòfic en què s'enquadra l'obra». Revista catalana de teologia, vol. 38, núm. 2, 2, 2013 (Ejemplar dedicado a: "E l'amic digué a l'amat". Miscel.lània d'Homenatge al Prof. Dr. Josep Perarnau i Espelt), 2013, pàg. 675-711. ISSN: 0210-5551.
* ↑ «Treballem en el segon volum del Llibre de contemplació», Albert Soler Llopart, Manícula: taller d'edició i anotació de textos, Fundació Carulla - Editorial Barcino - Centre de Documentació Ramon Llull - Universitat de Barcelona. [Consultat el 22-01-2021].
* ↑ «Llibre de contemplació en Déu». Gran Enciclopèdia Catalana. Barcelona: Grup Enciclopèdia Catalana.
* ↑ «LA TRANSMISSIÓ DE L’OBRA DE RAMON LLULL», Albert Soler Llopart, Centre de Documentació Ramon Llull - Universitat de Barcelona, p. 46-48. [Consultat el 22-01-2021].
* ↑ «Llibre de contemplació». Gran enciclopèdia catalana.
* 1 2 «Llibre de contemplació». Josep E. Rubio, Les bases del pensament de Ramon Llull (València-Barcelona: Institut Interuniversitari de Filologia Valenciana-Publicacions de l'Abadia de Montserrat, 1997), pp. 17-62.. Centre de Documentació Ramon Llull. Arxivat de l'original el 2016-10-12. [Consulta: 26 abril 2016].
* ↑ Petit, Leonci. «El Llibre de contemplació en Déu. Què aporta Llull a l'home modern?». Ars Brevis, 2007.

## Bibliografia

* Rubio, Josep E. València-Barcelona: Institut Interuniversitari de Filologia Valenciana. Les bases del pensament de Ramon Llull: els orígens de l'art lul·liana. Universitat de València, 1997. ISBN 9788478268382.

## Enllaços externs

* Llibre de contemplació en Déu Arxivat 2016-10-16 a Wayback Machine.
* Folls per Llull: "Llibre de contemplació en Déu"